Na temelju Zakona o poticanju razvoja malog gospodarstva ("Narodne novine", broj 29/02, 63/07, 53/12 , 56/13 i 121/16) i članka 60. stavak 1. podstavak 1. Statuta Grada Nove Gradiške ("Novogradiški glasnik", broj 1/18) te na prijedlog Povjerenstva za provedbu Programa poticanja malog i srednjeg poduzetništva na području grada Nove Gradiške GRADONAČELNIK GRADA NOVE GRADIŠKE donosi

Program

poticanja razvoja poduzetništva na području Grada Nove Gradiške za 2019.

**I. OPĆI UVJETI**

**Članak 1.**

Ovim Programom poticanja razvoja poduzetništva na području Grada Nove Gradiške za 2019. (u daljnjem tekstu: Program) utvrđuju se opći uvjeti, kriteriji i postupak dodjele bespovratnih potpora Grada Nove Gradiške (u daljnjem tekstu: Grada) za poticanje razvoja poduzetništva, te obveze korisnika potpore.

**Članak 2.**

Ciljevi ovog Programa su povećanje broja gospodarskih subjekata, smanjenje financijskih izdataka poduzetnika kod pokretanja poslovanja, ostvarivanje praktičnog obrazovanja i boljeg informiranja u poduzetništvu, poboljšanje uvjeta za proizvodnju te podizanje razine poduzetničkih usluga, znanja i vještina, poticanje korištenja sredstava iz Europskih fondova za projekte koji se odnose na gospodarski razvoj, povećanje investicijskih ulaganja poduzetnika uz rast zaposlenosti, poticanje zapošljavanja i samozapošljavanja, te podizanje standarda kvalitete poslovanja.

**Članak 3.**

Korisnici sredstava potpore po ovom Programu mogu biti postojeći i novi mikro i mali poduzetni (sukladno zakonu kojim se uređuje poticanje razvoja malog gospodarstva), koji su u cijelosti u privatnom vlasništvu sa sjedištem ili prebivalištem (obrtnici) na području Grada izuzev trgovačkih društava kojima je Grad osnivač ili ima vlasnički udio u temeljnom kapitalu.

**Članak 4.**

Potpore koje se dodjeljuju po ovom Programu dodjeljuju se sukladno pravilima EU o pružanju državne potpore propisanim Uredbom Komisije (EZ) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (SL EU, L352 od 24.12.2013.) (u daljnjem tekstu: Uredba). Korisnici potpore ne mogu biti gospodarski subjekti iz sektora koji su Uredbom navedeni kao iznimke.

Potpore male vrijednosti koje su odobrene prema Uredbi komisije br. 1407/2013 Sukladno članku 3. Uredbe ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine Navedena gornja granica se primjenjuje bez obzira na oblik potpore male vrijednosti ili cilj koji se namjerava postići te neovisno o tome da li se potpora koju dodjeljuje država članica u cijelosti ili djelomično financira iz sredstava koja su podrijetlom iz Europske unije.

Grad kao davatelj potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi, a svaki korisnik potpore u obvezi je prilikom predaje zahtjeva predati ispunjen, potpisan i ovjeren obrazac pod nazivom Izjava o korištenim državnim potporama male vrijednosti (OBRAZAC IZJ).

Korisnik potpore mora imati najmanje jednog (1) zaposlenog na neodređeno vrijeme, uključujući vlasnika/cu.

Korisnik potpore koji je u sustavu PDV-a ne ostvaruje pravo na povrat PDV-a kao prihvatljivog troška za potpore iz ovog Programa, sukladno tome podnositelj zahtjeva je dužan dostaviti potvrdu nadležne Porezne uprave da nije u sustavu PDV-a. Sve zakonom regulirane pristojbe nisu prihvatljiv trošak.

Korisnici ovoga Programa ne mogu biti subjekti navedeni u članku 3. ovog Programa ako imaju dospjelih nepodmirenih dugovanja prema Gradu te društvima u većinskom vlasništvu Grada, ako imaju dospjelih nepodmirenih dugovanja s javnih davanja o kojima službenu evidenciju vodi Porezna uprava, ako su u postupku predstečajne nagodbe, stečaja, likvidacije, čiji vlasnik ili suvlasnik ima drugu tvrtku ili obrt koji je u postupku predstečajne nagodbe, stečaja, likvidacije.

Temeljem ovog Programa pojedinom korisniku može se u jednoj kalendarskoj godini odobriti više vrsta potpora do najvišeg ukupnog iznosa od 13.000,00 kuna, izuzev ukupnog iznosa potpora koje se odnose na Mjeru 2. članka 6. ovog Programa. Jedna mjera ne isključuje drugu.

Korisnici iz čl. 3. Ovog Programa za Mjeru 2. mogu podnijeti zahtjev za potporu za zapošljavanje osoba koje nemaju stalno prebivalište na području Grada Nove Gradiške, uz uvjet, da su druge općine s područja za koje vodi evidenciju Hrvatski zavod za zapošljavanje, Područna služba Slavonski Brod Ispostava Nova Gradiška ,svojim općim aktima kojima reguliraju Programe poticaja razvoja poduzetništva i zapošljavanja, osigurale reciprocitet prava u odnosu na osobe sa stalnim prebivalištem na području Grada Nove Gradiške.

Deficitarne djelatnosti po ovom Programu (M/Ž): zavarivač/ica, bravar/ica, monter/ka, obrađivač/ca rezanjem i odvajanjem materijala, vozač/ca motornih vozila, zidar/ica, monter/ka suhe gradnje, kuhar/ca, mesar/ica, pekar/ica, slastičar/ka, automehaničar/ka, autoelektričar/ka, automehatroničar/ka, instalater/ka grijanja i klimatizacije, plinoinstalater/ka, vodoinstalater/ka, autolimar/ca, autolakirer/ka, krojač/ica i tapetar/ka.

**Članak 5.**

Za provedbu ovog Programa u Proračunu Grada za 2019. osigurana su sredstva na stavkama-Poticanje malog i srednjeg poduzetništva i Poticanje zapošljavanja.

Članak 6.

II. OPIS MJERA I KRITERIJI DODJELE POTPORA

**Mjera 1.Potpore novoosnovanim tvrtkama/ obrtima-potpore poduzetnicima**

**početnicima koji prvi put otvaraju trgovačko društvo ili obrt**

Korisnici: Obrtnici i poduzetnici - početnici koji prvi put otvaraju obrt ili trgovačko društvo ili imaju prvi put otvoren obrt ili trgovačko društvo koje ne posluje duže od 6 mjeseci do datuma predaje zahtjeva, a koji posluju i imaju registrirano sjedište na području Grada, te imaju 1 zaposlenog na neodređeno vrijeme, uključujući i vlasnika/cu.

Namjena: Potpore se dodjeljuju za sljedeće namjene: izradu poslovnih planova/investicijskih programa,nabavu informatičke opreme i poslovnog softvera, ishođenje dokumentacije potrebne za otvaranje obrta ili trgovačkog društva, nabavku opreme za osnovnu djelatnost obrta ili trgovačkog društva, uređenje poslovnog prostora (građevinski, instalacijski i radovi unutrašnjeg uređenja), izrada web stranice te tiskanje promotivnih materijala, dopunska poduzetnička izobrazba vezana uz osnovnu djelatnost i informatičko obrazovanje.

Iznos: Jednokratno do 70% prihvatljivih dokumentiranih troškova, a najviše do 12.000,00 kuna po korisniku za navedene deficitarne djelatnosti, te najviše do 5.000,00 kn za ostale djelatnosti, do utroška raspoloživih sredstava. Najniži iznos pojedine stavke po računu koji se uzima u obzir je 200,00 kn.

Pojedinom korisniku potpora se može dodijeliti samo jednom. Potpora za ovu Mjeru ne može se odobriti korisnicima koji su po prethodnim Programima Grada koristili poticaj za početak obavljanja registrirane djelatnosti te korisnicima za koje se utvrdi da su, nakon prestanka obavljanja djelatnosti ponovo započeli obavljati registriranu djelatnost unutar roka od 12 mjeseci od dana prestanka.

**Mjera 2. Potpore za novo zapošljavanje i samozapošljavanje**

Pravo na potporu može se ostvariti samo za zapošljavanje radnika koji je prijavljen na Hrvatskom zavodu za zapošljavanje, Područna služba Slavonski Brod Ispostava Nova Gradiška (u daljnjem tekstu: HZZ Nova Gradiška) kao nezaposlena osoba neprekidno najmanje 60 dana prije zapošljavanja

Korisnici: Korisnici navedeni u članku 3. Ovog Programa

Namjena: Potpore korisnicima koji novozaposlenu osobu zapošljavaju na puno radno vrijeme, koji nisu u prethodna 3 mjeseca do dana podnošenja smanjivali broj zaposlenih, koji će radni odnos s novozaposlenom osobom zasnovati na najmanje 12 mjeseci i koji su novozaposlenu osobu zaposlili najranije 01. siječnja 2019.

Iznos: Jednokratno za svaku novozaposlenu osobu sa stupnjem obrazovanja:

* VŠS i VSS koja se kod korisnika (poslodavca) zapošljava prvi puta na radno mjesto VŠS i VSS struke 7.500,00 kuna.
* SSS , VKV i kv struke koja se kod korisnika (poslodavca) zapošljava prvi puta na radno mjesto SSS i VKV struke 5.500,00 kuna.
* KV i NKV struke koja se kod korisnika (poslodavca) zapošljava prvi puta na radno mjesto KV i NKV struke 3.500,00 kuna.

Pojedinom korisniku potpora se može dodijeliti samo jednom i ima pravo zatražiti potporu za najviše 5 novozaposlenih osoba. U slučaju raskida ugovora o radu koji nije uvjetovan krivnjom radnika ili zahtjevom radnika za sporazumni prekid radnog odnosa prije isteka 12 mjeseci, korisnik je dužan izvršiti povrat primljenih sredstava

**MJERA 3. Potpore poduzetnicima za financiranje pripreme i kandidiranje EU projekata**

Grad će dodijelit potpore za financiranje pripreme i kandidiranje EU projekata na natječaje za korištenje sredstava iz fondova Europske unije po odobrenju o sufinanciranju projekta od strane povjerenstva, komisije ili drugog nadležnog tijela.

Korisnici: Korisnici navedeni u članku 3. Ovog Programa, uz uvjet: da će se projekt za koji se traži potpora realizirati na području Grada, da podnositelj ne koristi druge izvore sufinanciranja za predmetnu potporu, da podnositelj koristi usluge od pravnih i fizičkih osoba ovlaštenih za pružanje konzultantskih usluga, da je projekt kandidiran najranije u 2018. i da je račun za izvršene usluge izdan i plaćen u 2019.

Namjena: Naknade za konzultante, poslovne planove i studije izvedivosti kao i ostalu dokumentaciju potrebnu za kandidiranje projekata na natječaje za korištenje sredstava iz fondova EU.

Iznos: Jednokratno do 50% prihvatljivih dokumentiranih troškova, a najviše do 5.000,00 kn po korisniku, do utroška raspoloživih sredstava.

Pojedinom korisniku može se dodijeliti samo jedna potpora po ovoj mjeri.

**MJERA 4. Potpore za ulaganja u standarde kvalitete**

Korisnici: Korisnici navedeni u članku 3. Ovog Programa.

Namjena: Potpore se dodjeljuje za: troškove uvođenja i implementacije sustava upravljanja kvalitetom i okolišem, certificiranje proizvoda sukladnosti vlastitih proizvoda prema hrvatskim i europskim normama i smjernicama,troškove stjecanja prava uporabe znaka „Hrvatska kvaliteta“, „Izvorno hrvatsko“, ISO i drugih znakova kvalitete.

Iznos: Iznos nepovratne potpore prihvatljivih troškova najviše do 4.000,00 kuna po korisniku do utroška raspoloživi sredstava za troškove nastale nakon 01. siječnja 2019.

Pojedinom korisniku može se dodijeliti samo jedna potpora po ovoj mjeri. Potpore se ne odobravaju za produljenje certifikacije.

**MJERA 5. Potpore za promociju na sajmovima**

Korisnici: Korisnici navedeni u članku 3. Ovog Programa

Namjena: Potpora se dodjeljuje za izlaganje na domaćim sajmovima i to za troškove izložbenog prostora, izrada promotivnih materijala ( brošura, letaka i sl.) trošak kotizacije nastale nakon 01.sijećnja 2019.

Iznos: Iznos potpore do 50% prihvatljivih troškova a najviše do 4.000,00 kuna po korisniku i do utroška raspoloživi sredstava

**MJERA 6. Potpore za nabavu dugotrajne materijalne imovine(nabavu i ugradnju strojeva i opreme) i adaptaciju poslovnog prostora**

Korisnici: Korisnici navedeni u članku 3. Ovog Programa. Korisnici ove mjere ne mogu biti korisnici sredstava iz Mjere 1.

Namjena: Potpora se dodjeljuje za nabavu strojeva, alata, računalne i druge opreme namijenjene isključivo za obavljanje osnovne djelatnosti s rokom upotrebe duljim od godine dana i adaptacije prostora namijenjenog isključivo za obavljanje pretežite djelatnosti za prihvatljive troškove nastale nakon 01.sijećnja 2019. Neprihvatljivi troškovi su nabava svih vrsta vozila.

Iznos: Iznos potpore do 30% prihvatljivih troškova a najviše do 5.000,00 kuna po korisniku i do utroška raspoloživi sredstava. Najniži iznos pojedine stavke po računu koji se uzima u obzir je 200,00 kn.

**MJERA 7. Potpore za stručno obrazovanje, osposobljavanje i usavršavanje zaposlenika**

Korisnici: Korisnici navedeni u članku 3. Ovog Programa.

Namjena: Potpora se dodjeljuje za troškove edukacije odnosno usavršavanja zaposlenika za sufinanciranje troškova sudjelovanja zaposlenika na edukacijama namijenjenih isključivo unapređenju pretežite djelatnosti za prihvatljive troškove nastale nakon 01.sijećnja 2019.

Iznos: Iznos potpore do 50% prihvatljivih troškova a najviše do 4.000,00 kuna po korisniku i do utroška raspoloživi sredstava. Najniži iznos pojedine stavke po računu koji se uzima u obzir je 200,00 kn.

Korisnici ove mjere ne mogu biti korisnici sredstava iz Mjere 1.

. prosinca 2007adruga

**MJERA 8.** **Sufinanciranja kamata na kreditne programe HAMAG-BICRO-a** i **troškova usluga izrade prijava poduzetnika za ESIF ZAJMOVE**

Korisnici: sukladno javnom pozivu **HAMAG-BICRO-a**

Namjena: Sufinanciranje kamata na odobrene zajmove od 0,5 % - 1,5% i sufinanciranje troškova izrade Prijava za ESIF zajmove, iznos odobrene potpore za sufinanciranje troškova izrade Prijava za ESIF zajmove po jednom poduzetniku - korisniku koji je u sustavu PDV-a iznosi 2.500 kuna., a za poduzetnike – korisnike koji nisu u sustavu PDV-a iznosi 2.500,00 kn uvećan za PDV.

**III. POSTUPAK DODJELE POTPORA**

**Članak 7.**

Bespovratne novčane potpore koje su predmet ovog Programa dodjeljuju se temeljem provedenog postupka i kriterijima propisanim ovim Programom, odnosno Javnog poziva poduzetnicima za dodjelu potpora za razvoj poduzetništva Grada, kojeg raspisuje gradonačelnik Grada.

Zahtjevi za dobivanje potpora iz ovog Programa, sa popratnom dokumentacijom, ovisno o mjeri, dostavljaju se na posebnom obrascu zahtjeva Upravnom odjelu za komunalne djelatnosti, (u daljnjem tekstu: Odjel), koji je zadužen i provodi postupak dodjele potpora iz ovog Programa, te se rješavaju prema redoslijedu prispijeća i do iskorištenja sredstava. Nepotpuni zahtjevi se ne razmatraju. Odjel može zatražiti od podnositelja zahtjeva dodatnu dokumentaciju, kako bi se dokazalo ispunjavanje uvjeta za dodjelu potpora utvrđenih ovim Programom.

Odjel nakon provjere dostavljene dokumentacije, zahtjeve sa popratnom dokumentacijom upućuje Povjerenstvu za provedbu programa poticaja malog i srednjeg poduzetništva Grada Nove Gradiške (u daljnjem tekstu:Povjerenstvo). Povjerenstvo dostavlja Gradonačelniku prijedlog Zaključka o dodjeli potpore na razmatranje i donošenje. Gradonačelnik donosi odluku o dodjeli potpore. Po donošenju Odluke, Odjel obavještava korisnika o dodijeljenoj potpori male vrijednosti. Odobrena novčana sredstva doznačuju se na IBAN račun korisnika gradske potpore odnosno podnositelja zahtjeva u roku od 30 dana od dana donošenja Odluke o dodjeli potpore i potpisa Ugovora.

Nije dopušteno dvostruko financiranje aktivnosti i iz drugih programa ili sustava financiranja iz javnih sredstava

**IV. PRIJELAZNE I ZAVRŠNE ODREDBE**

**Članak 8.**

Korisnik potpore je dužan omogućiti davatelju potpore kontrolu namjenskog utroška dobivene potpore i dostaviti Izvješće o namjenskom utrošku sredstava. Ukoliko je korisnik gradske potpore priložio netočnu dokumentaciju ili prijavljeno stanje u zahtjevu i dokumentaciji ne odgovara njegovom stvarnom stanju podnositelj zahtjeva dobivena sredstva za tu godinu mora vratiti u Proračun Grada, te će biti isključen iz svih gradskih subvencija u narednih 5 godina.

**Članak 9.**

Ovaj Program stupa na snagu danom donošenja i biti će objavljen na web stranici Grada.

**REPUBLIKA HRVATSKA**

**BRODSKO-POSAVSKA ŽUPANIJA**

**GRAD NOVA GRADIŠKA**

**GRADONAČELNIK**

KLASA:023-05/19-03/03

URBROJ: 2178/15-02-19-02

Nova Gradiška,30.05.2019.

**GRADONAČELNIK**

Vinko Grgić. dipl.ing.arh